钦定古今图书集成/明伦汇编/氏族典/第204卷 > 高防
## 钦定古今图书集成/明伦汇编/氏族典/第204卷 > 高防

按《宋史高防传》，“防字修己，并州寿阳人。性沉厚，守礼
法，累世将家。父从庆，戍天井关，与梁军战死，防年十
六，护柩以归。事母孝，好学，善为诗。初，张从恩为北京
副留守，奏摄太原府仓曹掾。从恩移澶州防御使，表
为判官。从恩入为枢密副使，防授国子监丞。从恩留
守西洛，又为推官，召拜殿中丞，充盐铁推官。以母忧”
去官，服除，随从恩历郓、晋、潞三镇判官。契丹入汴，晋
主北行，从恩欲归款契丹，召拜计议。防为陈逆顺，请
固守臣节，为左右所摇，从恩不用其言，遂归契丹。既
行，命副使赵行迁知留后，从恩所亲王守恩为巡检，
与防同领郡事。防与守恩谋诛行迁，以城归汉祖。汉
祖召防赴太原，加检校金部郎中。乾祐初，受屯田员
外郎，改浚仪令。时杨邠用事，与防有隙，未几，免职。居
数月，周祖即位，起为刑部员外郎，改开封令，迁本府
少尹，除刑部郎中。世宗即位，拜左谏议大夫。显德二
年，迁给事中，下秦州，权知州事，兼判海陵监事。三年，
改左散骑常侍。其秋，召归阙，复历知蔡、宋二州。再从
世宗南征，判行泗州。及城降，命防知州事，复知蔡州五年，迁户部侍郎。世宗谋取蜀，以防为西南面水陆
转运制置使，又为潞州东北路计度转运使。泽、潞平，
拜尚书左丞，出知秦州，命吴廷祚为节度以代防。归
为枢密直学士，复出知凤翔。乾德元年卒，年五十九。